Bybelskool » Jesaja 60 – Nasies kom na jou lig
TuisHuidige boek: NumeriOnlangse reekseLevitikusEksodusGenesisJobPsalms 107-150EsegiëlHoseaJoëlAmosObadjaJonaMigaNahumHabakukSefanjaHaggaiSagariaMaleagi62 Bybelboeke beskikbaareBoekeInligtingNuus oor die BybelskoolOor die BybelOor BybelleesOor GodOor JesusOor die Heilige GeesOor GeloofOor die opstandingMans in die BybelVroue in die BybelSpreek in taleOor SatanGeloofsgewoontesSitemapKontak myOor mySkryf inSubscribe	15 Mar2011 Jesaja 60 – Nasies kom na jou lig
Die opskrif van vandag se leeswerk spel die tema van die hoofstuk uit: Nasies kom na jou lig toe. In vier perikope word die boodskap tuisgebring:
God gee lig in Jerusalem vir die nasies – 60:1-3;
Jerusalem word weer vol van sy mense en geskenke van die nasies – 60:4-7;
Jerusalem word weer gebou en deur almal geëer – 60:8-12;
Die tempel word herbou as die stad van die Here waarin Hy as ewige lig sal bly – 60:13-22.
60:1-3: Dit is interessant hoe baie die tema van lig in Jesaja gebruik word. Dit word verbind aan God as die bron van lig (Jes 2:5; 9:2). Dit word gekontrasteer met die duisternis (Jes 5:20). En die dienaar van die Here word spesifiek as God se lig vir die nasies uitgespel (Jes 42:6; 49:6).
Hier word Jerusalem nou opgeroep om hulle lig vir die nasies te laat skyn. Hoekom? Want, “vir jou het die lig gekom” (60:1). En dié lig is niks anders as die magtige teenwoordigheid van die Here wat vir ewig hulle lig sal wees (60:19,20).
60:4-7: Dit is nie net die mense van Jerusalem wat terugkom nie. Die nasies sal met hulle skatte ook hul goedkeuring gee aan wat God vir sy volk doen. Midian, Efa en Kedar is in Noord-Arabië, en Skeba in Suid-Arabië. Efa was ’n Midianitiese stam (Gen 25:4) en Nebajot een van Ismael se seuns (Gen 25:13).
60:8-12: Die middele om Jerusalem te bou, kom van so ver as Tarsis in Spanje af. Jerusalem se eer en roem word daardeur vermeerder.
60:13-22: Let op hoe die hele gedeelte afstuur op die beskrywing van God wat weer die middelpunt van die stad en die volk sal wees. Hy is die ware sentrum van die stad en volk, wat nie net die inisiatief geneem het om Hom oor hulle te ontferm nie, maar baie spesifiek gesorg het dat sy optrede nie ’n nuwe eksklusiewe gemeenskap skep nie, maar ’n inklusiewe een.
Nuwe Testament: Soos die geval is met Jesaja 9:2, word hierdie lig, die teken van die magtige teenwoordigheid van God, in die NT met Jesus verbind. Om die waarheid te sê, Johannes gebruik die tema van lig nie net in sy voorwoord van sy evangelie om Jesus se bediening te beskryf nie (Joh 1:1-14). Jesus self eien dit vir Homself toe: “Ek is die lig vir die wêreld. Wie My volg, sal nooit in die duisternis lewe nie, maar sal die lig hê wat lewe gee” (Joh 8:12 – sien ook Joh 9:5; 12:35-36, 46 – ook ﻿Matt 5:14﻿; ﻿1 Pet 2:9–10﻿; ﻿Open 21:24﻿).
July 17, 2013 by 06:16
Ek is tans besig met Jesaja, en kom nou, in hfst 60 eers op hierdie webwerf af!
1) ‘n Mens hoor dikwels dat Israel (volk) sal terugkeer na hul land – sommige glo dis tans besig om te gebeur – verwys hierdie gedeelte daarna?
2) Is hierdie gedeelte vervul in Israel se terugkeer na hul ballingskap? Dit “voel” nie so nie, omdat Nehemia en Esra getuig van baie probleme…
3) Dui hierdie gedeelte op die Nuwe Jerusalem waarvan Johannes in Openbaring praat? Maar dan gaan ons mos nie die aardse goud en silwer by die heidense volkere ontvang nie?
4) Sommige kommentare reken hierdie gedeelte verwysna die duisendjaar vredesryk – enige repliek?
5) Wat is die betekenis van v 16?
6) Met verwysing na v 18 en andere wat dui op vrede ongekend, lyk dit tog nie of hierdie ‘n aardse vervulling kan hê nie, maar spesifiek na die hemelse, die ewige verwys – is dit so?
July 17, 2013 by 08:11
Jy kan ten minste op drie maniere oor die vervulling van profesieë dink:
* dit kan gedeeltelik vervul word (Hebr. 11:39 – praat daarvan dat sommige gelowiges “nie verkry wat beloof is nie”, waarmee Daniël se drie vriende ook rekening hou dat God kán red, maar nie noodwendig sál red nie – Dan. 3),
* dit kan meervoudig vervul word (Jes. 7:14 – die geboorte van Hiskia was waarskynlik die eerste en ook gedeeltelike vervulling, Jesus die tweede en volledige vervulling)
* dit kan simbolies geïnterpreteer word (Jes. 60:3 “Nasies kom na jou lig toe” wat vervulling kry in die Pinkstergebeure van Hand. 2 en verder aan).
Dit kan jou help om die eerste 3 vrae te antwoord.
* Die terugkeer was gedeeltelik, selfs ná die ballingskap in Serubbabel se tyd – Ester het bv. nog saam met haar mense in Susa agter gebly en ‘n belangrike rol in die lot van die Jode gespeel vanuit die vreemde.
* En die terugkeer het meervoudige vervullings. Elke keer wat Jode terugkeer na hulle land is daar ‘n mate van vervulling van dié Jesaja beloftes, ook in 1948. Of hulle dit omhels as God se pad vir hulle is ‘n ander vraag.
* En die terugkeer belofte het ook ‘n simboliese betekenis wat onder andere in die beloftes van Openbaring vervul word.
Die ontvangs van die goud en silwer moet waarskynlik in die lig van die Eksodus verhaal se soortgelyke ervaring geïnterpreteer word. God het deur Moses die volk beveel om silwer en goud van hulle bure te eis twv gelykstellende geregtigheid sodat hulle kan oorleef op die trek (Eks. 11:1-3). Dit is dus ‘n prentjie van God se gelykstellende geregtigheid. Hy maak alles reg by die Wederkoms.
Oor die duisend jaar van vrede.
Ek sal eerder na Openbaring kyk om daaroor uit te wy, want Jesaja praat net gedeeltelik daaroor. Ek gaan juis in die vierde kwartaal hierdie jaar Openbaring behandel, so ek sal dan meer uitbrei. ‘n Mens kan meer letterlik daarna kyk soos die millenialiste dit doen óf vóór die wederkoms óf daarná. Of jy kan meer geestelik/allegories/simbolies daarna kyk. Maar dit sal ook altyd insluit dat die boodskap van die duisend jaar van vrede vir die eerste gehoor reeds iets gesê het … en vir ons. Maar meer daaroor later.
Oor Jes. 60:16
Dit is ‘n prentjie van versorging wat gedeeltelik en meervoudig deur die verhale van Ester en haar man koning Ahasveros (Xerxes) se opvolger seun Artasasta (Artaxerxes) se goedgunstigheid teenoor Nehemia vervul is.
Oor Jes. 60:18
Jy is reg, maar dele daarvan kan ook vandag vir ons vervul word.